Document ID: 32004R1990

UREDBA KOMISIJE (ES) št. 1990/2004
z dne 19. novembra 2004
o določitvi prehodnih ukrepov na vinogradniško-vinarskem področju zaradi pristopa Madžarske k Evropski uniji
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške,
ob upoštevanju Akta o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške in zlasti člena 41(1) Akta,
ob upoštevanju naslednjega:
(1)
Člen 27(3) Uredbe Sveta (ES) št. 1493/1999 z dne 17. maja 1999 o skupni ureditvi trga za vino (1) določa, da se od vsake fizične ali pravne osebe ali skupine oseb, ki proizvaja vino, zahteva, da dobavi v destilacijo vse stranske proizvode, ki nastanejo pri proizvodnji vina.
(2)
Uredba Komisije (ES) št. 1623/2000 z dne 25. julija 2000 o določitvi podrobnih izvedbenih pravil za Uredbo (ES) št. 1493/1999 o skupni ureditvi trga za vino ob upoštevanju tržnih mehanizmov (2) določa izvedbena pravila za to destilacijo in člen 49 Uredbe določa izjeme k tej obveznosti.
(3)
Madžarska je sprejela potrebne ukrepe za izvajanje te destilacije, vendar zmogljivosti destilarn stranskih proizvodov, ki morajo biti zgrajene, še vedno ne zadostujejo. Poleg tega je za vinsko leto 2004/2005 predvidena obilna letina. Treba je dovoliti Madžarski, da izključi določene kategorije proizvajalcev iz obveznosti destilacije stranskih proizvodov, ki nastanejo pri proizvodnji vina.
(4)
Da se omogoči uporaba odstopanja, odobrenega Madžarski, za vse vinsko leto, se ta uredba začne uporabljati od 1. avgusta 2004.
(5)
Ukrepi, predvideni s to uredbo, so v skladu z mnenjem Upravljalnega odbora za vino -
SPREJELA NASLEDNJO UREDBO:
Člen 1
Z odstopanjem od člena 49(4)(a) Uredbe (ES) št. 1623/2000 lahko Madžarska za vinsko leto 2004/2005 predvidi, da proizvajalci, ki v svojih prostorih proizvedejo do 500 hl, lahko z umikom teh proizvodov pod nadzorom izpustijo obveznost dostave stranskih proizvodov destilacije.
Člen 2
Ta uredba začne veljati na dan objave v Uradnem listu Evropske unije.
Uporablja se od 1. avgusta 2004.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. novembra 2004

Labels: 17
7
6
18
15